### NN 101/2016 (4.11.2016.), Odluka Agencije za elektroničke medije klasa: 612-12/10-02/0028, urbroj: 567-06-16-43 od 28. listopada 2016.

AGENCIJA ZA ELEKTRONIČKE MEDIJE

2169

Vijeće za elektroničke medije, u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Gordana Simonović i Robert Tomljenović kao članovi Vijeća, na temelju odredbe članka 67. stavka 1. i članka 69. stavka 1. podstavka 1. Zakona o elektroničkim medijima (»Narodne novine«, broj 153/09, 84/11, 94/13 i 136/13), članka 4. točke c) Zakona o koncesijama (»Narodne novine«, broj 125/08 i 90/11), članka 62. stavka 1. Zakona o koncesijama (»Narodne novine«, broj 143/12), članka 20. stavka 1. Pravilnika o sadržaju i postupku javnog natječaja za davanje koncesije za obavljanje djelatnosti televizije i radija (»Narodne novine«, broj 46/10. i 113/10.) i članka 21. stavka 1. točke 1. Statuta Agencije za elektroničke medije (»Narodne novine«, broj 90/10.), u postupku pokrenutom po službenoj dužnosti, radi davanja koncesije za obavljanje medijske djelatnosti televizije – emitiranje specijaliziranih televizijskih kanala u zemaljskoj mreži unutar Multipleksa D (3 kanala), postupajući po presudi Upravnog suda u Splitu poslovni broj: UsI-2850/13-12 od 12. rujna 2016., na 39-16 sjednici održanoj 27. listopada 2016., donosi

ODLUKU

I. Koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa D daje se ponuditeljima

a) trgovačkom društvu AUTOR d.o.o., OIB: 08987664793

b) trgovačkom društvu HOO TV d.o.o., OIB: 54294536626

II. Vrijeme trajanja koncesije je do 1. travnja 2026. godine.

III. Godišnja naknada za koncesiju plaća se u korist državnog proračuna Republike Hrvatske:

– u fiksnom iznosu od 43.500,00 kn (četrdeset tri tisuće i petsto kuna i nula lipa),

– u varijabilnom dijelu, ukoliko nakladnik ostvari ukupni godišnji bruto prihod od obavljanja djelatnosti pružanja medijskih usluga televizije iznad 5.000.000,00 kuna; varijabilni dio plaća se u iznosu od 0,15% od ukupnoga godišnjeg bruto prihoda koji je u prethodnoj godini ostvario obavljanjem djelatnosti pružanja medijskih usluga televizije. Iznos će biti određen temeljem godišnjeg financijskog izvješća za prethodnu godinu pribavljenog od Financijske agencije u dva jednaka obroka do 31. prosinca tekuće godine za prethodnu godinu.

IV. Odabrani ponuditelj je dužan u roku od 15 (petnaest) dana od dana objave Odluke u »Narodnim novinama« podnijeti Hrvatskoj regulatornoj agenciji za mrežne djelatnosti zahtjev za obavljanjem tehničkog pregleda radi utvrđivanja prostornih i tehničkih uvjeta.

V. Sukladno odredbi članka 22. stavka 5. Pravilnika o sadržaju i postupku obavijesti o namjeri davanja koncesije za obavljanje djelatnosti pružanja medijskih usluga televizije i radija Hrvatska regulatorna agencija za mrežne djelatnosti dužna je obaviti tehnički pregled u roku od 30 (trideset) dana, a ukoliko to nije u mogućnosti, dužna je pisano obavijestiti Vijeće za elektroničke medije.

VI. Rok za sklapanje ugovora o koncesiji je 60 (šezdeset) dana od dana objave Odluke u »Narodnim novinama«. Ako odabrani ponuditelji u tom roku ne sklopi ugovor o koncesiji Vijeće će poništiti odluku o davanju koncesije, a nakladnik nema pravo na naknadu štete.

VII. Pravo obavljanja djelatnosti pružanja medijske usluge televizije odabrani ponuditelji stječu na temelju ove Odluke i potpisanog ugovora o koncesiji.

VIII. Odabrani ponuditelji dužni su tijekom trajanja ugovora o koncesiji u potpunosti poštivati odredbe Zakona o elektroničkim medijima te odredbe ostalih pozitivnih pravnih propisa Republike Hrvatske, a davatelj koncesije tijekom trajanja ugovora o koncesiji provodit će nadzor nad provedbom odredbi o programskim načelima i obvezama utvrđenim ovim i posebnim zakonom kao i nadzor nad provedbom ostalih odredaba Zakona o elektroničkim medijima i drugih pravnih propisa.

IX. Ponuditelji kojima je dana koncesija za obavljanje djelatnosti televizije, a koji su istu već izvršili dužni su do sklapanja ugovora o koncesiji podmiriti sva svoja eventualna dugovanja vezana za koncesijsku naknadu i naknadu za rad Agencije za elektroničke medije.

X. Vijeće za elektroničke medije pridržava pravo ukidanja ove Odluke u slučaju da odabrani ponuditelj ne ispuni koju od obveza iz točke III., IV. i IX. ove Odluke ili je ne ispuni u roku.

XI. Odbacuje se ponuda ponuditelja Nova TV d.d. Zagreb.

XII. Odluka će se objaviti u »Narodnim novinama«.

Obrazloženje

Agencija za elektroničke medije je objavila javni natječaj broj 08/10 za davanje koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa D (3 kanala) klasa: 612-12/10-02/0028, urbroj: 56702/10-02 od 21. rujna 2010. (»Narodne novine«, broj 112/10) predmet kojeg su bila tri (3) slobodna kanala na području Republike Hrvatske u zemaljskoj mreži unutar Multipleksa D.

Prije raspisivanja javnog natječaja izvršena je procjena vrijednosti koncesije te izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijske usluge televizije na području Republike Hrvatske. Studija opravdanosti pokazala je da Republika Hrvatska pripada skupini zemalja u kojima je zemaljska televizija dominantan način prijema. Kabelski operateri su relativno kasno započeli s konsolidacijom i organiziranim pristupom hrvatskom tržištu te je zastupljenost kabelskih priključaka u Hrvatskoj znatno manja od one u drugim europskim zemljama. Specijalizirani kanali uobičajeno imaju mali udio u ukupnoj gledanosti televizije te su zbog toga neatraktivni za velike oglašivače koji svoje masovne promotivne akcije pretežito rade na općim kanalima. U Hrvatskoj postoji velika raspoloživa količina TV GRP-a (*Gross Rating Point* – ukupan broj kontakata ostvarenih oglašivačkom kampanjom) koja prelazi potražnju te je njegova vrijednost mala i u daljnjem padu. U tom svjetlu pojava novih specijaliziranih TV kanala predstavlja novi izazov kako za postojeće tako i za nove nakladnike. Specijalizirani TV kanali će, iako manjom apsolutnom gledanošću, okupljati gledatelje koji su uža ciljana skupina za oglašavanje vezano uz interese publike koju zastupa tematika specijaliziranog kanala. Iz toga razloga može se očekivati da će dio tradicionalnih TV oglašivača dio svog budžeta plasirati na tematski kanal pod uvjetom da on okuplja upravo ciljanu skupinu za njegov proizvod ili uslugu, a vjerojatno će privući i neke nove oglašivače ili financijska sredstva koja do sada nisu bila namijenjena za elektroničke medije. Važno je napomenuti da se struktura prihoda nakladnika televizije mijenja i realno je za očekivati da će sadržaj nakladnika specijaliziranog kanala moći ostvariti dodatne prihode kroz distribuciju putem tematskog internetskog portala ili kroz plasman putem usluga poput videa na zahtjev. Kvalitetan programski sadržaj bit će uspješan u smislu gledanosti i u slučaju ponovljenog objavljivanja kroz određeni vremenski period, što je uvriježena praksa u svijetu specijaliziranih kanala. Međutim, kanali općeg sadržaja nastavit će kvalitetnu isporuku GRP-a te je, zbog toga, za očekivati da neće doći do značajnog prelijevanja budžeta na specijalizirane kanale. Procjena tvrtke MediaHUB je da će tek oko 3% postojećeg tržišta TV oglašavanja (oko 21 milijuna kn) biti raspoloživo za specijalizirane TV kanale. Uzimajući u obzir da je Vijeće za elektroničke medije javnim natječajem 03/10 već dodijelilo dvije nacionalne koncesije za specijalizirane kanale zabavnog programa (RTL2 i DOMA TV), te da su troškovi odašiljanja u zemaljskoj distribuciji putem multipleksa D relativno visoki, studija opravdanosti upućuje da bi u komparativnoj analizi ponuda na natječaj pažnju, uz već Zakonom propisane kriterije, trebalo obratiti i na održivost poslovnog modela koje će ponuđači ponuditi.

Vijeće za elektroničke medije donijelo je Odluku klasa: 612-12/10-02/0028, urbroj: 56702/10-03 od 17. prosinca 2010. prema kojoj su predmetne koncesije dane ponuditeljima trgovačkom društvu AUTOR d.o.o., OIB: 08987664793, trgovačkom društvu HOO TV d.o.o., OIB: 54294536626 i trgovačkom društvu KAPITAL NET d.o.o., OIB: 36575412572.

Predmetna odluka Vijeća za elektroničke medije je, povodom tužbe ponuditelja Montura d.o.o. Split, poništena presudom Visokog upravnog suda Republike Hrvatske poslovni broj: Us– 1097/2011-8 od 24. srpnja 2013., te je Vijeće za elektroničke medije bilo dužno donijeti drugu odluku pri čemu je vezano pravnim shvaćanjem suda i primjedbama suda u vezi s postupkom sukladno odredbi članka 62. Zakona o upravnim sporovima (»Narodne novine«, broj 53/91, 9/92 i 77/92).

Postupajući po presudi Visokog upravnog suda Republike Hrvatske poslovni broj: Us-1097/2011-8 od 24. srpnja 2013., uvažavajući obvezujuće izraženo pravno mišljenje iz citirane presude, Vijeće za elektroničke medije donijelo je Odluku klasa: 612-12/10-02/0028, urbroj: 567-06-13-26 od 6. studenoga 2013. godine, prema kojoj su predmetne koncesije dane ponuditeljima trgovačkom društvu AUTOR d.o.o., OIB: 08987664793 i trgovačkom društvu HOO TV d.o.o., OIB: 54294536626.

Odluka Vijeća za elektroničke medije klasa: 612-12/10-02/0028, urbroj: 567-06-13-26 od 6. studenoga 2013. godine je, povodom tužbe ponuditelja Montura d.o.o. Split, poništena presudom Upravnog suda u Splitu poslovni broj Us-2850/13 od 12. rujna 2016.

Postupajući po presudi Upravnog suda u Splitu poslovni broj Us-2850/13 od 12. rujna 2016. Vijeće za elektroničke medije u ponovljenom postupku donosi novu odluku, pri čemu je vezano pravnim shvaćanjem suda i primjedbama suda u vezi s postupkom sukladno odredbi članka 62. Zakona o upravnim sporovima.

Ponuda na javni natječaj je morala sadržavati: dokaze o ispunjavanju uvjeta propisanih javnim natječajem; programsku osnovu s obrazloženom programskom shemom, nazivom, opisom i trajanjem pojedinih emisija, a sve u skladu s odredbama članaka 11. do 37. Zakona o elektroničkim medijima, Europske konvencije o prekograničnoj televiziji i Europske konvencije o zaštiti ljudskih prava i temeljnih sloboda, podatke o strukturi vlasništva pravne osobe koja podnosi ponudu; osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela; podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o posebnim tehničkim, prostornim, financijskim i kadrovskim uvjetima za obavljanje djelatnosti radija i televizije (»Narodne novine« broj 111/07); dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

Tim javnim natječajem je bilo propisano da će Vijeće za elektroničke medije odbaciti ponudu koja ne ispunjava uvjete iz tog natječaja i ponudu koja nije sastavljena u skladu s natječajnom dokumentacijom te ponudu koja stigne nakon proteka natječajnog roka.

Prema odredbi članka 62. stavka 1. Zakona o elektroničkim medijima, Vijeće raspisuje javni natječaj za davanje koncesija za obavljanje djelatnosti radija i televizije na tehničkoj podlozi koju utvrđuje Hrvatska agencija za poštu i elektroničke komunikacije u skladu s propisima o elektroničkim komunikacijama, dok prema stavku 3. toga članka sadržaj i postupak javnog natječaja iz stavka 1. toga članka propisuje Vijeće pravilnikom.

Predmetni natječaj odnosio se na davanje koncesije za obavljanje djelatnosti pružanja medijskih usluga televizije – emitiranje specijaliziranih televizijskih kanala. U članku 2. stavku 1. točki 6. Zakona o elektroničkim medijima propisano je da je specijalizirani televizijski ili radijski programski kanal: kanal koji ima programsku osnovu koja sadržava shemu programa od kojih su više od 70% istovrsni programi sukladno članku 23. stavku 3. Zakona o elektroničkim medijima.

Pod istovrsnim programom (vrste programa), a sukladno klasifikaciji Europske radiodifuzijske unije (EBU) podrazumijeva se: informativni program, filmski program, zabavni program, dječji program, sportski program, kulturni program, obrazovni program, znanstveni program, muzički program te religijski program.

Kriteriji za davanje koncesije za obavljanje djelatnosti radija i televizije jesu: programski uvjeti sukladno Zakonu, a napose količina vlastite proizvodnje, europskih audiovizualnih djela i djela neovisnih proizvođača, kvaliteta i raznovrsnost programskih sadržaja, posebni tehnički, financijski (visina sredstava i financijska jamstva) i kadrovski uvjeti i poštivanje odredbi Zakona i propisa kojima se uređuju porezne i druge obveze pravnih subjekata prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu sukladno odredbi članka 62. stavka 4. Zakona o elektroničkim medijima i članka 3. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije.

Ponuda na javni natječaj mora sadržavati dokaze o ispunjavanju uvjeta propisanih natječajem, programsku osnovu sukladno Zakonu, podatke o strukturi vlasništva pravne osobe koja podnosi ponudu, osobne podatke o tvrtki i sjedištu, odnosno imenu, prezimenu i prebivalištu osoba koje neposredno ili posredno, preko drugih pravnih osoba, imaju dionice ili udjele u toj pravnoj osobi, kao i podatke o postotku tih dionica ili udjela, kao i podatke o financijskoj sposobnosti ponuđača za obavljanje djelatnosti nakladnika sukladno odredbi članka 62. stavka 5. Zakona o elektroničkim medijima, a u svezi s člankom 16. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije.

Prema odredbi članka 14. stavka 4. Statuta Agencije za elektroničke medije način i postupak donošenja odluka o dodjeli i oduzimanju koncesija Vijeće utvrđuje svojim poslovnikom.

Prema odredbi članka 11. stavka 5. Poslovnika o radu Vijeća za elektroničke medije odluke po javnim natječajima donose se većinom od četiri (4) glasa; ukoliko se u prvom krugu glasovanja ne postigne potrebna većina glasovanje se može provesti u još dva (2) kruga, a ukoliko se nakon provedena tri (3) kruga glasovanja ne donese odluka potrebnom većinom taj dio natječaja se poništava.

Na javni natječaj za davanje predmetne koncesije pravodobne ponude su podnijeli:

|  |  |  |
| --- | --- | --- |
| Naziv ponuditelja | Naziv kanala | Kratki opis |
| Autor d.o.o. | CMC | Glazbeni program |
| GRP Media d.o.o. | MEGA | Zabavni program |
| HOO TV d.o.o. | Sportska televizija | Sportski program |
| Montura d.o.o. | Kanal 5 regional | Zabavno-turistički program |
| Nova TV d.d. | Nova sport | Sportski kanal |
| Novi kanal d.o.o. | Obiteljska televizija | Zabavni program |
| RTL Hrvatska d.o.o. | RTL Kockica | Program za djecu i mlade |
| Kapital net d.o.o. | Kapital network | Informativni program |

Vijeće za elektroničke medije je provelo postupak utvrđivanja najpovoljnije ponude razmatranjem, usporedbom i ocjenom svih otvorenih ponuda sukladno odredbi članka 20. stavka 2. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije.

Na Javni natječaj broj 08/10 za davanje koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa D ponudu je dostavilo i trgovačko društvo Kapital net d.o.o. čija ponuda u ovom postupku nije razmatrana budući da je na temelju članka 69. stavka 1. podstavka 3. Zakona o elektroničkim medijima 26. rujna 2012. Vijeće za elektroničke medije donijelo Odluku o trajnom oduzimanju koncesije za obavljanje djelatnosti televizije nakladniku Kapital net d.o.o., sukladno članku 76. stavku 1. točki 2. i 9. Zakona o elektroničkim medijima, jer je nakladnik prekinuo ostvarivati koncesiju dulje od 48 sati te nije platio naknadu za koncesiju više od 2 puta uzastopno ili općenito neuredno plaća naknadu za koncesiju.

Ponuda trgovačkog društva Nova TV d.d. nije zadovoljavala uvjete propisane javnim natječajem jer je utvrđeno da se radi o nakladniku televizijske djelatnosti koji nije podmirio obvezu propisanu člankom 66. stavkom 6. Zakona o elektroničkim medijima, a što je propisano člankom 73. stavkom 4. točkom 5. istog Zakona i točkom II. stavkom 1. podstavkom 6. Javnog natječaja 08/10 za davanje koncesija za obavljanje djelatnosti pružanje medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa D, stoga je ista odbačena.

U pogledu ponude trgovačkog društva RTL Hrvatska d.o.o. za program Kockica utvrđeno je da je odlukom Vijeća od 31. srpnja 2013. ovom ponuditelju dana koncesija za obavljanje djelatnosti pružanja medijske usluge televizije na području Republike Hrvatske (regije D1 – D9) – multipleks D – 1 specijalizirani kanal. Stoga je u međuvremenu on izgubio pravni interes za sudjelovanje u ovom postupku, te njegova prijava nije razmatrana.

S obzirom na to da su ponude ostalih ponuditelja bile potpune i pravodobne, Vijeće za elektroničke medije ih je razmotrilo, usporedilo i ocijenilo te utvrdilo sljedeće:

***Ponuda trgovačkog društva Autor d.o.o.***

Riječ je o glazbenom kanalu CMC koji emitira program putem kabelskih i IPTV operatera kako u Hrvatskoj tako i u regiji, koji je dominantno baziran na emitiranju hrvatskih glazbenih spotova, no nudi i različitost kroz različite forme (koncerti, top liste i glazbeni blokovi), glazbene izričaje – žanrove (etno, pop, klasična, jazz, duhovna, urbana, demo, klapska, tamburica, dječja…) i dobne skupine kojima su namijenjeni pojedini glazbeni blokovi. Predloženi program dodatno pomaže očuvanju hrvatske kulture kroz digitalno remasteriranje video spotova, koncerata i glazbenih priloga, ali i potiče razvoj hrvatske glazbe jer je CMC već izgrađen kao sinonim za mjesto najave i prezentacije novih glazbenih uradaka cjelokupne glazbene industrije i stvaralaštva, a što je vidljivo udjela od 95% EU djela, koji je najviši od svih ponuditelja. Dostavljena pisma potpore ukazuju i na pozitivan odnos u borbi protiv piratstva, promicanje nacionalne kulture i hrvatskog jezika, pa sve do proizvodnje video spotova. Poslovni model odnosno financijski plan je održiv, a ponuditelj bez obzira na činjenicu što već sada posjeduje kompletnu tehniku i prostor, ima i dovoljan iznos financijskih sredstava na vlastitom računu. Ulaskom ovog programa u slobodnu distribuciju putem zemaljske mreže, značajno bi se obogatila ponuda televizijskih programa.

***Ponuda trgovačkog društva GRP Media d.o.o.***

Ponuda zadovoljava sve programske i druge uvjete sukladno ZEM-u i uvjetima Javnog natječaja, no detaljnija analiza predloženog programa pokazuje da je u svojim odrednicama vrlo sličan postojećim programima nacionalnih televizija i ne bi dovoljno doprinio različitosti ponude na hrvatskom tržištu u odnosu na postojeće programe, te se iskazuje suzdržanost vezanu za mogućnost i realističnost ostvarivanja iskazanih prihoda u odnosu na trenutnu snagu hrvatskog medijskog i oglašivačkog tržišta.

***Ponuda trgovačkog društva HOO TV d.o.o.***

Riječ je o ponudi za kanal Sportska televizija. Detaljna analiza ukazuje da ova ponuda ima kvalitetan i raznovrstan program kako u pogledu raznovrsnosti predloženih formata i vrsta (izravni prijenosi, reportaže, priče o uspjehu, dokumentarni, informativni, arhivski …) tako i u pogledu novih sadržaja koji će biti ponuđeni hrvatskim gledateljima, a koje nemaju prilike gledati. Ponuditelj ima najveću količinu vlastite proizvodnje od svih ponuditelja (70%), a radi se o programu visoke javne vrijednosti koji će primarno pratiti i promovirati tzv. male sportove potičući na taj način njihov razvoj, ali i bavljenje sportom od malih nogu te podizanje razine sportske kulture kao važne sastavnice opće kulture i suvremenog načina života. Predloženi tim ljudi koji će osmišljavati i voditi ovaj program, vlasnička povezanost sa Hrvatskim olimpijskim odborom i preko 60 pisama potpore nacionalnih sportskih saveza, udruga, ustanova uključujući i Međunarodni olimpijski odbor pokazuju da trgovačko društvo HOO TV d.o.o. već ima izgrađenu komunikaciju sa sportskom zajednicom što je također vrlo bitno za uspjeh projekta. HOO TV d.o.o. je detaljno razradio financijski plan, a garancija banke pokazuje da će HOO TV d.o.o. imati osigurana sredstva za prvo razdoblje svog djelovanja koje je posebno kritično zbog velikih početnih ulaganja i smanjenih prihoda dok program ne postane prepoznatljiv gledateljima. Suradnja s lokalnim i regionalnim televizijama koja se navodi u ponudi, također je izuzetno pozitivan iskorak obzirom da su lokalni i regionalni mediji do danas većinom bili uskraćeni za bilo kakvu suradnju s nacionalnim televizijama.

***Ponuda trgovačkog društva Montura d.o.o.***

U programskom smislu, ponuditelj se fokusira na zabavni i turistički program. Kroz programsku osnovu i opise emisija nije na adekvatan način dokazana specijaliziranost ponuđenog programa. Osim ideje, iz dostavljene dokumentacije nije vidljivo da ponuditelj već ima izgrađene veze prema turističkim zajednicama, jedinicama lokalne (mjesne) samouprave i drugim bitnim akterima u turizmu što je bitno za uspjeh projekta. Dokumentacija nije konzistentna, pa se tako npr. spominje različito vrijeme objavljivanja programa (10-23, 8-24, 0-24 sata) što onemogućuje kvalitetnu verifikaciju dostavljenih podataka o udjelima pojedinih programskih vrsta. Ponuditelj jest dostavio financijski plan koji prikazuje osnovne prihode i rashode, ali takav plan nije dovoljno razrađen, realističan i održiv, koji bi bio u relaciji sa mogućnostima i snagom hrvatskog medijskog i oglašivačkog tržišta. Problem se očituje i u osiguranju početnih sredstava za pokretanje projekta jer ponuditelj nema potrebnih sredstava na svom računu niti garanciju poslovne banke, a dostavljena pisma namjere o »narudžbi oglašavanja“ ne mogu se smatrati dovoljno kvalitetnom garancijom.

***Ponuda trgovačkog društva Novi kanal d.o.o.***

Ponuda je za zabavni program televizije, koja je usmjerena primarno prema obitelji, u programskom dijelu predstavlja solidno pripremljen projekt. Usprkos tome, a s obzirom da je predloženi program prije svega zabavni program, u svojim odrednicama vrlo sličan postojećim programima nacionalnih televizija, ne bi dovoljno doprinio različitosti ponude na hrvatskom tržištu u odnosu na postojeće programe. Nadalje, iskazuje se suzdržanost vezano za mogućnost ostvarivanja planiranih prihoda u odnosu na trenutnu snagu medijskog i oglašivačkog hrvatskog tržišta. Pisma namjere o ulaganju financijskih sredstava pojedinih tvrtki u privatnom vlasništvu ne mogu se smatrati dovoljno čvrstim dokazom osiguranja financijskih sredstava s obzirom da iz dostavljene dokumentacije nije vidljivo da li te tvrtke doista raspolažu sa iskazanim sredstvima.

Vijeće za elektroničke medije odlučilo je da su prema ponuđenoj programskoj osnovi, programu te poticanju pluralizma i raznovrsnosti elektroničkih medija ponude trgovačkih društva AUTOR d.o.o., OIB: 08987664793 i HOO TV d.o.o., OIB: 54294536626 najpovoljnije.

Vijeće ističe da su se od svih pravodobnih i urednih ponuda upravo ponude Autor d.o.o. i HOO TV d.o.o. istakle kao najpovoljnije.

Pored razloga koji su već navedeni u pojedinačnim ocjenama konkretnih ponuda, ističe se u pogledu ponude trgovačkog društva Autor d.o.o. (glazbeni program CMC), da je Vijeće prepoznalo važnost dostupnosti u slobodnoj distribuciji putem zemaljske mreže specijalizirane ponude raznovrsnog audiovizualnog sadržaja, promicanje hrvatskog jezika, te potrebu da se snažno podupre hrvatsko glazbeno stvaralaštvo (kroz visok udjel hrvatskih djela i EU djela).

Za ponudu trgovačkog društva HOO TV d.o.o. (SPORTSKA TELEVIZIJA), Vijeće prepoznaje visoku javnu vrijednost specijaliziranog sportskog kanala koji nudi i ne-premijske sportske događaje, čime se podiže opća razina sportske kulture, njenog razvoja kod mlađih naraštaja i čvrsta povezanost s ključnim dionicima sportske djelatnosti u našoj zemlji (Hrvatski olimpijski odbor).

Iako su i ostale ponude koje je Vijeće razmatralo bile uredne i pravodobne, Vijeće je ocijenilo da ponuđenim sadržajima ne mogu u dovoljnoj mjeri potaknuti pluralizam i raznovrsnost elektroničkih medija, odnosno da ponude koje su odabrane kao povoljnije to čine u većoj mjeri.

Konkretno, u pogledu ponuda GRP Media d.o.o. i Novi kanal d.o.o., programi ovih ponuditelja su preslični postojećim audiovizualnim medijskim uslugama, čime se nedovoljno doprinosi različitosti ponude na hrvatskom tržištu u odnosu na postojeće programe. U pogledu ponude trgovačkog društva Montura d.o.o., Vijeće je kao nedostatak uočilo da ponuditelj nije u priloženoj dokumentaciji dokazao dovoljnu specijaliziranost ponuđenog programa, činjenicu da predloženom tipu programa nedostaje poveznica s ključnim turističkim akterima koji bi sudjelovali u takvom programu.

Sukladno odredbama članaka 4., 20. i 23. Pravilnika o sadržaju i postupku javnog natječaja za davanje koncesije za obavljanje djelatnosti pružanja medijskih usluga televizije i radija određeno je vrijeme trajanja koncesije, obveza obavljanja tehničkog pregleda, rok za obavljanje tehničkog pregleda od strane Hrvatske regulatorne agencije za mrežne djelatnosti te rok za sklapanje ugovora o koncesiji.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0028

Urbroj: 567-06-16-43

Zagreb, 28. listopada 2016.

Ravnateljica Agencije
Predsjednica Vijeća
Mirjana Rakić, v. r.

101 04.11.2016 Odluka Agencije za elektroničke medije klasa: 612-12/10-02/0028, urbroj: 567-06-16-43 od 28. listopada 2016.

101 04.11.2016 Odluka Agencije za elektroničke medije klasa: 612-12/10-02/0028, urbroj: 567-06-16-43 od 28. listopada 2016.